Komisjoni otsus,

18. märts 2003,

standardi EN 521:1998 "Vedelgaasitoitega eriseadmete spetsifikatsioon — Kantavad aururõhu abil käitatavad vedelgaasiseadmed" punkti 5.7.2.1 viite avaldamise kohta kooskõlas nõukogu direktiiviga 90/396/EMÜ

(teatavaks tehtud numbri K(2003) 711 all)

(EMPs kohaldatav tekst)

(2003/190/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 29. juuni 1990. aasta direktiivi 90/396/EMÜ gaasiseadmeid käsitlevate liikmesriikide õigusaktide ühtlustamise kohta, [1] muudetud direktiiviga 93/68/EMÜ, [2] eriti selle artikli 6 lõiget 1,

võttes arvesse tehniliste standardite ja normide kohta käiva teabe ning infoühiskonna teenuste eeskirjade esitamise korda sätestava Euroopa Parlamendi ja nõukogu 22. juuni 1998. aasta direktiivi 98/34/EÜ [3] (muudetud direktiiviga 98/48/EÜ) [4] artikli 5 kohaselt loodud alalise komitee arvamust

ning arvestades järgmist:

(1) Direktiivi 90/396/EMÜ artiklis 2 nähakse ette, et gaasiseadmeid võib turule viia ja kasutusele võtta üksnes sel juhul, kui nende tavapärane kasutamine ei ohusta inimeste ja koduloomade tervist ega vara.

(2) Direktiivi 90/396/EMÜ artikli 5 alusel loetakse gaasiseadmed vastavaks selle direktiivi artiklis 3 nimetatud olulistele ohutusnõuetele, kui nad on vastavad nende suhtes kohaldatavatele siseriiklikele standarditele, millega võetakse üle ühtlustatud standardid, mille viited on avaldatud Euroopa Liidu Teatajas.

(3) Liikmesriigid peavad avaldama Euroopa Liidu Teatajas avaldatud viidete kohaste ühtlustatud standardite ülevõtmiseks vastu võetud siseriiklike standardite viited.

(4) Holland esitas ametliku vastuväite Euroopa Standardikomitee (CEN) poolt 21. mail 1997 vastu võetud ühtlustatud standardi EN 521:1998 "Vedelgaasitoitega eriseadmete spetsifikatsioon — Kantavad aururõhu abil käi tatavad vedelgaasiseadmed" punkti 5.7.2.1 "augustatavate balloonide kasutamiseks kohandatud seadmed" suhtes (standardi viide on avaldatud Euroopa Ühenduste Teatajas 25. juulil 1998) [5] põhjendusega, et see ei vasta täielikult direktiivi 90/396/EMÜ olulistele nõuetele.

(5) Hollandi asutuste sõnul võivad kantavad (välitingimustes kasutatavad) vedelgaasil töötavad seadmed, kus gaasi juhtimiseks põletisse kasutatakse augustatavaid balloone, põhjustada gaasileket ja tõsiseid põletusi, kui ballooni ei paigaldata kasutusjuhendis kirjeldatud viisil. Nad väidavad, et sellist võimalust tuleks ette näha, sest neid seadmeid kasutatakse eritingimustes, laagriolukorras või telgis ja mitte aasta ringi ning kõik kasutajad ei loe või ei saa ebapiisava valgustuse tõttu hoolikalt lugeda kasutusjuhendeid, nii et de facto on olemas arvestatav oht, et kasutaja ei ühenda ballooni õigesti.

(6) Direktiivi 90/396 kohaselt peavad kõigil seadmetel olema kaasas kasutusjuhendid, mis sisaldavad ohutuks kasutamiseks vajalikku teavet, ning kasutajale peab olema kindlustatud tehnohooldus. See tähendab, et direktiivile vastavate seadmete ohutu toimimise eeltingimus on kasutusjuhendi järgimine.

(7) Kuigi Hollandi asutuste tõstatatud probleem on seotud peamiselt kasutajate käitumisega, peaks Euroopa Standardiamet (CEN) siiski kasutajate käitumise võimalikke muutusi ja kõnealuste seadmete kasutamise erilisi tingimusi arvestades uurima võimalust parandada nende seadmete ohutusastet gaasiballoonide paigaldamise seisukohast.

(8) Sel eesmärgil taotleb komisjon standardiametilt standardi EN 521:1998 läbivaadatud versiooni esitamist kahe aasta jooksul. Selle volituse rakendamise järel ja sõltuvalt selle tulemustest võib kavandada edasisi otsuseid standardi praeguse versiooni kohta.

(9) Seoses nõuetele vastavuse tühistamise taotlusega tuleks arvestada, et saadud teabe kohaselt on augustatavad gaasiballoonid olnud laialt kasutusel enam kui 30 aasta jooksul, igal aastal müüakse neid kogu ühenduses üle 50 miljoni ning kasutatavate balloonide arvuga võrreldes on õnnetusjuhtumiste arv äärmiselt väike.

(10) Lisaks tuleks silmas pidada, et kantavad (välitingimustes kasutatavad) gaasiseadmed kujutavad endast igas olukorras ohuallikat ainuüksi kasutamise tehniliste tingimuste (lahtine tuli, kuumad pinnad) tõttu, nii et ametlikus vastuväites esile toodud ohud on olemas alati, kui kasutaja käitumine ei vasta kasutusjuhendile.

(11) Seetõttu tuleks nii standardi EN 521:1998 põhjal kui ka Hollandilt, teistelt siseriiklikelt asutustelt, CENilt ja seadmete tootjailt saadud teabe põhjal ning pärast Gaasiseadmete Ekspertgrupiga ja direktiivi 98/34/EÜ alusel asutatud komiteega konsulteerimist järeldada, et standardi EN 521:1998 punkti 5.7.2.1 nõuetele vastavuse tühistamine ei ole kooskõlas proportsionaalsuse põhimõttega ega ole seega õigustatud,

ON VASTU VÕTNUD KÄESOLEVA OTSUSE:

Artikkel 1

Euroopa Standardikomitee (CEN) poolt 21. mail 1997 vastu võetud standardi EN 521:1998 "Vedelgaasitoitega eriseadmete spetsifikatsioon — Kantavad aururõhu abil käitatavad vedelgaasiseadmed" viidet, mis esimest korda avaldati Euroopa Ühenduste Teatajas 25. juulil 1998, ei kustutata Euroopa Liidu Teatajas avaldatud standardite loetelust. Seetõttu võib sellele standardile vastavuse puhul ka edaspidi eeldada vastavust direktiivi 90/396/EMÜ sätetele.

Artikkel 2

Käesolev otsus on adresseeritud liikmesriikidele.

Brüssel, 18. märts 2003

Komisjoni nimel

komisjoni liige

Erkki Liikanen

[1] EÜT L 196, 26.7.1990, lk 15.

[2] EÜT L 220, 30.8.1993, lk 1.

[3] EÜT L 204, 21.7.1998, lk 37.

[4] EÜT L 217, 5.8.1998, lk 18.

[5] EÜT C 233, 25.7.1998, lk 16.

--------------------------------------------------